ผู้ดีชี้ศก.โลกเปราะ
ติงก์แทงก์อังกฤษ เผยเศรษฐกิจโลกปัจจุบันไร้ภูมิต้านทาน ทนภัยธรรมชาติสงครามร้ายแรงได้ 1 อาทิตย์เท่านั้น
7 ม.ค. 2555

ติงก์แทงก์อังกฤษ เผยเศรษฐกิจโลกปัจจุบันไร้ภูมิต้านทาน ทนภัยธรรมชาติสงครามร้ายแรงได้ 1 อาทิตย์เท่านั้น 
รอยเตอร์ส เปิดเผยรายงานจากชาแธม เฮาส์ สถาบันคลังปัญญาชั้นนำของอังกฤษ ซึ่งระบุว่า เศรษฐกิจโลกในปัจจุบันอ่อนแอและเปราะบางเป็นอย่างมาก ซึ่งถ้าหากเกิดภัยธรรมชาติร้ายแรง หรือมีสงครามครั้งใหญ่จนทำให้เกิดการหยุดชะงัก สถานะของเศรษฐกิจโลกในปัจจุบันจะสามารถแบกรับภาวะดังกล่าวได้เพียงแค่ 1 สัปดาห์เท่านั้น
รายงานจากชาแธม เฮาส์ ระบุว่า ในช่วงไม่กี่ปีให้หลังมานี้ ทั่วโลกต้องเผชิญกับภัยธรรมชาติบ่อยขึ้น และหนักมากขึ้นถึงขั้นที่กระทบต่อเศรษฐกิจของทุกประเทศ โดยเห็นได้ชัดจากเหตุแผ่นดินไหวและสึนามิถล่มในญี่ปุ่น รวมถึงอุทกภัยครั้งใหญ่ของไทยเมื่อปี 2554 ที่ผ่านมา ที่ทำให้ธุรกิจโรงงานซึ่งมีความสำคัญในสายการผลิตหยุดชะงักจนกระทบต่อภาคอุตสาหกรรมต่างๆ เช่น รถยนต์ คอมพิวเตอร์ และการขนส่งโดยรวมเป็นเวลาหลายสัปดาห์
นอกจากนี้ สถาบันคลังปัญญายังระบุชัดว่า ระบบการผลิตโลกที่เป็นไปในแบบ “ทันเวลาพอดี” (JustInTime) ในปัจจุบัน ดูจะไร้แรงทนทานต่อเหตุร้ายแรงในลักษณะดังกล่าว และมีแนวโน้มจะล่มสลายหากภัยธรรมชาติหรือสงครามนั้นๆ กินเวลามากกว่า 1 สัปดาห์ และสามารถสร้างความเสียหายมากกว่า 30% ต่อการเติบโตของประเทศพัฒนาแล้ว โดยเฉพาะอย่างยิ่งในภาคอุตสาหกรรมการผลิตและการท่องเที่ยว จนส่งผลต่อการลงทุนและการจ้างงานในที่สุด
ทั้งนี้ ชาแธม เฮาส์ ได้เรียกร้องให้ทุกรัฐบาลและภาคเอกชนในทุกประเทศทั่วโลกเร่งเสริมมาตรการรับมือ เช่น ด้านการสื่อสาร ระบบการประกันภัย การลงทุนป้องกันภัย และการฝึกซ้อม